Liiklusjärelevalve infosüsteem
Liiklusjärelevalve infosüsteem on liiklusseaduse alusel loodud andmekogu, mille eesmärgiks on autoveo- ja liiklusjärelevalve käigus kogutud andmete elektrooniline talletamine ja süstematiseerimine, asjaomaste asutuste vahel vahetamine ning nende andmete alusel järelevalve teostamine.
Loe edasi
Samuti aruannete ja analüüside koostamine. Liiklusjärelevalve infosüsteemi kantakse nelja liiki andmeid:
- teedel järelevalve teostamisel kogutud andmed mootorsõidukite ja haagiste tehnoseisundi, massi, teljekoormuse ja mõõtmete, autojuhtide sõidu- ja puhkeaja nõuete täitmise, seaduse või välislepingu alusel veo teostamiseks nõutavate dokumentide ning ohtlike veoste autoveo kontrollimise kohta. Samuti kontrollimise käigus tuvastatud süüteo kvalifikatsioon ja karistuse liik, kaasa arvatud autoveoalaste raskete rikkumiste andmed;
- ettevõttes autojuhtide töö-, sõidu- ja puhkeaja nõuete täitmise kontrollimisel kogutud andmed;
- välisriigist Majandus- ja Kommunikatsiooniministeeriumile saadetud andmed Eesti vedaja kontrollimisel avastatud autoveo- või liiklusalase õigusrikkumise ja selle osas kohaldatud karistuste kohta, kaasa arvatud autoveoalaste raskete rikkumiste andmed;
- hea maine nõuetele mittevastavaks tunnistatud veokorraldaja andmed.
Andmete sisestamist liiklusjärelevalve infosüsteemi korraldavad Politsei- ja Piirivalveamet, Majandus- ja Kommunikatsiooniministeerium, Tööinspektsioon ja Maanteeamet. Isikuandmeid säilitatakse andmekogus kaks aastat, pärast mida need andmed kustutatakse. Muid andmeid, mis ei ole isikuandmed, säilitatakse liiklusjärelevalve infosüsteemis viis aastat, pärast mida need andmed arhiveeritakse.